b'\n_START_ARTICLE_\nRoger Vadim\n_START_PARAGRAPH_\nRoger Vadim (oik. Roger Vladimir Plemiannikov; 26. tammikuuta 1928 Pariisi \xe2\x80\x93 11. helmikuuta 2000 Pariisi) oli ranskalainen elokuvaohjaaja, kirjailija, lehtimies, n\xc3\xa4yttelij\xc3\xa4 ja tuottaja. H\xc3\xa4nen elokuvansa ...ja Jumala loi naisen vuodelta 1956 nosti Brigitte Bardot\xe2\x80\x99n maailmanmaineeseen.\n_START_SECTION_\nEl\xc3\xa4m\xc3\xa4\n_START_PARAGRAPH_\nVadim syntyi Pariisissa. H\xc3\xa4nen valkoven\xc3\xa4l\xc3\xa4inen is\xc3\xa4ns\xc3\xa4 Igor Plemmianikov oli muuttanut Ranskaan Ukrainasta, saanut Ranskan kansalaisuuden ja toiminut Ranskan varakonsulina Egyptiss\xc3\xa4._NEWLINE_Vadimista tuli teatterin\xc3\xa4yttelij\xc3\xa4 16-vuotiaana._NEWLINE_Vuonna 1947 h\xc3\xa4n ryhtyi elokuvaohjaaja Marc All\xc3\xa9gret\xe2\x80\x99n apulaisk\xc3\xa4sikirjoittajaksi._NEWLINE_Elokuvamaineensa lis\xc3\xa4ksi h\xc3\xa4nen el\xc3\xa4m\xc3\xa4\xc3\xa4ns\xc3\xa4 lis\xc3\xa4si glamouria h\xc3\xa4nen suhteensa sellaisiin kaunottariin kuin Brigitte Bardot ja Jane Fonda. H\xc3\xa4n my\xc3\xb6s asui yhdess\xc3\xa4 Catherine Deneuven kanssa, jonka kanssa h\xc3\xa4n sai pojan, Christian Vadimin, ennen avioitumistaan Fondan kanssa. Warholin tallin t\xc3\xa4hti Candy Darling kirjoitti v\xc3\xa4itetyst\xc3\xa4 suhteesta Vadimin kanssa p\xc3\xa4iv\xc3\xa4kirjoissaan nimelt\xc3\xa4 My Face for the World to See. Darling v\xc3\xa4itti, ett\xc3\xa4 suhde tapahtui aikana, jolloin Vadim oli naimisissa Jane Fondan kanssa. My\xc3\xb6hemm\xc3\xa4n teatteri- ja elokuvaty\xc3\xb6ns\xc3\xa4 lis\xc3\xa4ksi Vadim kirjoitti useita kirjoja, mukaan lukien omael\xc3\xa4m\xc3\xa4kertansa D\xe2\x80\x99une \xc3\xa9toile \xc3\xa0 l\xe2\x80\x99autre._NEWLINE_Vadim kuoli lymfoomaan 72-vuotiaana, ja h\xc3\xa4net haudattiin St. Tropez\xe2\x80\x99n hautausmaalle Saint-Tropez\xe2\x80\x99hen, Etel\xc3\xa4-Ranskaan.'